พาณิชย์” ดันร่างกฎหมายค้าปลีกค้าส่งเข้า ครม. พรุ่งนี้
โพสต์ทูเดย์ - &#8220;พาณิชย์&#8221; ดันร่างกฎหมายค้าปลีกค้าส่งเข้า ครม.&nbsp;พรุ่งนี้ หลังถกร่างร่วมทีทีอาร์จบแล้ว กำหนดให้มีบอร์ดใหญ่ชุดเดียว&nbsp;&nbsp;&nbsp;
14 ธ.ค. 2552

โพสต์ทูเดย์ - “พาณิชย์” ดันร่างกฎหมายค้าปลีกค้าส่งเข้า ครม. พรุ่งนี้ หลังถกร่างร่วมทีทีอาร์จบแล้ว กำหนดให้มีบอร์ดใหญ่ชุดเดียว    
               นายยรรยง พวงราช ปลัดกระทรวงพาณิชย์ เปิดเผยว่า  ในการประชุมคณะรัฐมนตรี (ครม.) ในวันที่ 15 ธ.ค. กระทรวงพาณิชย์จะนำร่างพ.ร.บ.การประกอบธุรกิจค้าปลีกค้าส่ง เสนอที่ประชุมครม.เห็นชอบอีกครั้ง หลังจากที่ได้หารือร่วมกับผู้แทนการค้าไทย (ทีทีอาร์) ตามที่ครม.เศรษฐกิจมีมติเรียบร้อยแล้ว โดยสาระสำคัญที่กระทรวงพาณิชย์และทีทีอาร์เห็นตรงกัน คือกำหนดให้มีคณะกรรมการการประกอบธุรกิจค้าปลีกค้าส่งเพียงชุดเดียว (บอร์ดใหญ่)  มีปลัดกระทรวงพาณิชย์เป็นประธาน ทำหน้าที่กำหนดกรอบนโยบายการค้าปลีกค้าส่ง และพิจารณาออกใบอนุญาตการประกอบธุรกิจ จากเดิมที่มีคณะกรรมการ 2 ชุด คือคณะกรรมการส่วนกลางและคณะกรรมการระดับจังหวัด 
               ทั้งนี้บอร์ดใหญ่จะทำหน้าที่กำหนดนโยบายและออกใบอนุญาตทั้งหมด แต่สามารถตั้งคณะอนุกรรมการระดับท้องถิ่นตามความจำเป็น หรือบอร์ดเฉพาะกิจ เพื่อให้การทำงานเกิดความคล่องตัวในบางพื้นที่ที่มีปัญหา โดยจะทำหน้าที่เปิดรับฟังความเห็นจากประชาชน ก่อนที่จะเสนอความเห็นให้บอร์ดใหญ่พิจารณาต่อไป
               ขณะที่การแบ่งขนาดของธุรกิจค้าปลีกค้าส่งที่ต้องขออนุญาต ทางทีทีอาร์ไม่ขัดข้องในหลักเกณฑ์ที่กำหนดไว้ 4 ขนาด แต่ยังมีความเห็นต่าง เพราะทีทีอาร์ต้องการให้กำหนดประเภทขนาดไว้ในกฎกระทรวง แต่กระทรวงพาณิชย์ต้องการกำหนดไว้ในกฎหมาย ซึ่งประเด็นนี้ทางกระทรวงฯจะให้ครม.เป็นผู้ตัดสินใจว่าจะให้กำหนดไว้ในกฎกระทรวงหรือกฎหมาย ส่วนการตั้งกองทุนเพื่อพัฒนาค้าปลีกค้าส่งรายย่อย (โชวห่วย) ทั้งกระทรวงพาณิชย์และทีทีอาร์เห็นตรงกันว่าควรจะมี 
            สำหรับการแบ่งขนาดธุรกิจค้าปลีกค้าส่ง 4 ประเภทที่ต้องขออนุญาต ได้แก่ ร้านค้าขนาดใหญ่มาก พื้นที่ 3,000 ตารางเมตรขึ้นไป ต้องมีระยะห่างจากเขตเทศบาลไม่ต่ำกว่า 10 กม. เวลาเปิดปิด 12-16 ชั่วโมง ร้านค้าขนาดใหญ่ พื้นที่ 1,000-2,999 ตารางเมตร ต้องห่างเขตเทศบาลไม่ต่ำกว่า 5 กม. เวลาเปิดปิด 12-16 ชั่วโมง ร้านค้าขนาดกลางพื้นที่ 300-999 ตารางเมตร ต้องห่างจากเขตเทศบาลไม่ต่ำกว่า 3 กม. เวลาเปิดปิด 12-16 ชั่วโมง และร้านค้าขนาดเล็ก พื้นที่ 120-299 ตารางเมตร ต้องห่างจากเขตเทศบาลไม่ต่ำกว่า 1 กม.ไม่กำหนดระยะเวลาเปิดปิด
                  รายงานข่าวจากกระทรวงพาณิชย์ แจ้งว่า การยุบคณะกรรมการตามกฎหมายเหลือเพียงชุดเดียว และให้ปลัดกระทรวงพาณิชย์เป็นประธาน จากเดิมที่มีรมว.พาณิชย์เป็นประธาน เพื่อป้องกันข้อครหาการเมืองเข้ามายุ่งเกี่ยวในการออกใบอนุญาต ส่วนการยุบคณะกรรมการระดับจังหวัด ก็ป้องกันปัญหาการล็อบบี้ในระดับจังหวัด แต่หากจังหวัดไหนมีปัญหาการต่อต้านมาก ก็ให้ตั้งคณะอนุกรรมการระดับจังหวัดเข้าไปดูแล และให้เสนอแนะคณะกรรมการชุดใหญ่พิจารณาว่าจะอนุญาตหรือไม่อนุญาต